Photo: Miguela Xuereb .td_uid_2_60a7e0d3b3351_rand.td-a-rec-img{text-align:left}.td_uid_2_60a7e0d3b3351_rand.td-a-rec-img img{margin:0 auto 0 0} Għaliex ressaqt Kwerela mal-Kummissarju Ewropew Thierry Breton? Meta inti tkun se tagħmel xi spiża tajba, tixtri xi kċina ġdida jew xi għodda tiswa l-flus ma taqbadx u tixtri l-ewwel li jiġi. Tfittex x'hawn fis-suq, mhux hekk? Aħseb u ara x'suppost jagħmel il-Gvern jekk ikun se jonfoq €274 miljun. Imma huma mhux hekk għamlu. Taw 274 miljun lill-kumpaniji biex jibnu u jamministraw San Vinċenz mingħajr lanqas biss ippubblikaw dan fuq l-internet. Imqar riklam fl-Orizzont ħanina! Dan kontra l-liġi. Skont il-liġi Maltija kuntratti ta' aktar minn €10,000 jistgħu f'każijiet eċċezzjonali biss jingħataw b'direct order. Iżda taħt il-Gvern Laburista l-għoti ta' direct orders ta' miljuni kbar ta' Ewro lil ftit tal-qalba hija n-norma. Din il-prattika qed twassal għal diskriminazzjoni kontra kumpaniji u intraprendituri Maltin li lanqas biss qed jingħataw iċ-ċans li jikkompetu f'tenders u joffru prodott jew servizz aħjar. Dan huwa wkoll użu ħażin tal-fondi pubbliċi mit-taxxi tagħna. Jekk niftħu għal aktar kompetizzjoni għandna nieħdu prezzijiet u servizzi aħjar! Ma nistgħux nibqgħu naċċettaw dan. Għalhekk qed nuża l-għodda li ttina l-Ewropa. Ressaqt kwerela formali lill-Kummissarju Ewropew Thierry Breton dwar il-mod kif il-Gvern qed jabbuża mis-sistema tad-direct orders a skapitu tan-negozji u ċ-ċittadini Maltin. It-tenders pubbliċi għandhom ikunu miftuħa għall-kompetizzjoni bejn il-kumpaniji u mhux miftehma minn wara dahar kulħadd. Mhux se nħalli lill-Gvern jibqa' jabbuża mil-liġijiet u jagħti direct orders lil min jidhirlu hu, b'mod inġust, mingħajr ebda kompetizzjoni u trasparenza. Din il-prattika hija ta' ħsara kbira għan-negozji Maltin u għal dawk li jinvestu fin-negozji tagħhom biex joffru prodotti u servizzi aħjar. Fil-kwerela tiegħi, lill-Kummissjoni Ewropea tlabtha biex tinvestiga l-ksur u t-tgħawwiġ sistematiku u flagranti tal-liġijiet Maltin u Ewropej dwar it-tenders tal-Gvern, b'mod partikolari fl-iskandlu ta' €274 miljun fil-każ tar-Residenza San Vinċenz de Paule fejn il-Gvern estenda tender inizjali ta' €57 miljun biex wasal sa €274 miljun mingħajr pubblikazzjoni tal-ebda offerti jew espressjoni ta' interess. Immaġinaw – Kunsill lokali jrid jiġbor tliet offerti biex jagħmel bandli ta' €10,000 u l-Gvern ċentrali jonfoq €247 miljun u lanqas ġabar quotation qabel ix-xogħol. Dan mhux biss tgħawwiġ gravi tal-liġi. Dan qed jiżnatura s-suq. Dan l-aġir tal-Gvern qed iwassal għall-esklużjoni ta' mijiet ta' kumpaniji u imprendituri Maltin milli joffru l-prodotti u s-servizzi tagħhom għax ma għandhomx iċ-ċans li jikkompetu fit-tenders li joħorġu l-awtoritajiet pubbliċi. Bid-direct orders li jingħataw minn wara dahar kulħadd, il-kumpaniji Maltin l-oħra kif ħa jikkompetu? Kif ħa jiġi żgurat li ċ-ċittadini qegħdin jieħdu lura dak li vera ħallsu għalih? Jien minn naħa tiegħi se nibqa' nsegwi dawn it-temi u nara li n-negozju Malti jkollu verament suq miftuħ bħalma għandna dritt għalih bħala Ewropej u fuq kollox… bħala Maltin! kellimni@peteragius.eu .td_uid_3_60a7e0d3b356d_rand.td-a-rec-img{text-align:left}.td_uid_3_60a7e0d3b356d_rand.td-a-rec-img img{margin:0 auto 0 0}